Uznesenie Európskeho parlamentu o vplyve dohôd o hospodárskom partnerstve na rozvoj (2005/2162(INI))



Úradný vestník 292 E , 01/12/2006 S. 0121 - 0127



P6_TA(2006)0113 Vplyv dohôd o hospodárskom partnerstve na rozvoj Uznesenie Európskeho parlamentu o vplyve dohôd o hospodárskom partnerstve na rozvoj (2005/2162(INI)) Európsky parlament, - so zreteľom na Dohodu o partnerstve medzi členmi skupiny štátov africkej, karibskej a tichomorskej oblasti (AKT) na jednej strane a Európskym spoločenstvom a jeho členskými štátmi na strane druhej, ktorá bola podpísaná v Cotonou 23. júna 2000 [1] (Dohoda z Cotonou), - so zreteľom na vyhlásenie ministrov Africkej únie o rokovaniach o dohodách o hospodárskom partnerstve, prednesené na 3. riadnom zasadaní konferencie ministrov obchodu Africkej únie v Káhire 5. - 9. júna 2005, - so zreteľom na deklaráciu z Kapského Mesta, ktorú prijalo Spoločné parlamentné zhromaždenie AKT-EÚ na svojom štvrtom zasadaní 21. marca 2002 [2], - so zreteľom na vyhlásenie 81. zasadania Rady ministrov AKT v Bruseli 21. - 22. júna 2005, - so zreteľom na záverečné vyhlásenie Sira Johna Kaputina na schôdzi vyjednávačov AKT pre regionálne dohody o hospodárskom partnerstve v Londýne zo 4. októbra 2005, - so zreteľom na pracovný dokument Komisie s názvom "Obchodné a rozvojové stránky rokovaní o dohodách o hospodárskom partnerstve" z 9. novembra 2005 (SEK(2005)1459), - so zreteľom na spoločnú správu o fáze rokovaní o dohodách o hospodárskom partnerstve medzi AKT-ES, týkajúcej sa všetkých krajín AKT, v Bruseli z 2. októbra 2003 (ACP/00/118/03 Rev.1, ACP-EC/NG/43), - so zreteľom na Miléniovú deklaráciu Organizácie spojených národov z 18. septembra 2000, ktorá stanovuje rozvojové ciele milénia (RCM) ako kritériá na odstránenie chudoby, spoločne určené medzinárodným spoločenstvom, - so zreteľom na výsledný dokument svetového samitu OSN 2005 (Milénium + 5), ktorý bol prijatý v New Yorku 16. septembra 2005 [3], - so zreteľom na správu vypracovanú pracovnou skupinou OSN pre projekt milénia pod vedením profesora Jeffreyho Sachsa s názvom "Investujeme do rozvoja: praktický plán na dosiahnutie rozvojových cieľov milénia", - so zreteľom na správu Komisie z 29. októbra 2004 o "Rozvojových cieľoch milénia na roky 2000 - 2004" (SEK(2004)1379), - so zreteľom na oznámenie Komisie Rade, Európskemu parlamentu a Európskemu hospodárskemu a sociálnemu výboru z 12. apríla 2005 s názvom "Urýchlenie pokroku smerom k splneniu miléniových rozvojových cieľov - Prínos Európskej únie" (KOM(2005)0132), - so zreteľom na oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov z 13. júla 2005 s názvom "Návrh spoločného vyhlásenia Rady, Európskeho parlamentu a Komisie o politike rozvoja Európskej únie - Európsky konsenzus" (KOM(2005)0311), - so zreteľom na hospodársku správu o Afrike za rok 2004 s názvom "Odkrývanie obchodného potenciálu Afriky", ktorú vypracovala Hospodárska komisia OSN pre Afriku, - so zreteľom na správu osobných zástupcov G 8 pre Afriku o pokroku pri plnení akčného plánu pre Afriku, ktorú 1. júla 2005 predložila skupina G 8 v Londýne, - so zreteľom na vyhlásenie prijaté 8. júla 2005 skupinou G 8 v Gleneagles, - so zreteľom na závery Rady pre všeobecné záležitosti z 23. - 24. mája 2005, - so zreteľom na článok 45 rokovacieho poriadku, - so zreteľom na správu Výboru pre rozvoj (A6-0053/2006), A. keďže v období rokov 1975 až 2000 upravovali obchodné vzťahy medzi EÚ a krajinami AKT dohovory z Lomé, ktoré krajinám AKT zaručovali nerecipročný a zvýhodnený prístup na trh EÚ, B. keďže podpis Dohody z Cotonou v roku 2000 predznamenal novú éru vzťahov AKT-EÚ vrátane ustanovení pre nové obchodné vzťahy, C. keďže prvoradým cieľom partnerstva AKT-EÚ a dohody z Cotonou je zlepšiť vyhliadky na sociálny a hospodársky rozvoj v krajinách AKT, D. keďže EÚ naďalej dodržiava záväzky RCM, mali by sa tieto ciele brať iba ako prvý krok pri odstraňovaní chudoby, E. keďže ciele dohody z Cotonou a EÚ sú jasné, ale pri zvážení očakávaného vplyvu dohôd o hospodárskom partnerstve, ktoré sa v súčasnosti opierajú o krehké ekonomiky krajín AKT a rozličné úrovne vývoja medzi ekonomikami EÚ a AKT, rôzne zainteresované strany vrátane afrických ministrov, niektorých členských štátov EÚ a európskej a občianskej spoločnosti v rozvojových krajinách vyslovujú pochybnosti o úlohe dohôd o hospodárskom partnerstve pri dosahovaní týchto cieľov, F. keďže integráciu trhu v rámci EÚ sprevádzajú kohézne opatrenia na podporu hospodársky slabších krajín, G. keďže Dohoda z Cotonou zdôrazňuje potrebu budovať na iniciatívach regionálnej integrácie krajín AKT, pretože vytvorenie rozsiahlych regionálnych trhov a dôkladnejšej regionálnej integrácie bude stimulom pre obchodníkov a investorov, H. keďže Dohoda z Cotonou obsahuje súhlas zúčastnených strán vytvoriť nové obchodné opatrenia, ktoré sú v súlade so Svetovou obchodnou organizáciou (WTO), zároveň s postupným odstraňovaním prekážok obchodu medzi nimi a posilňovaním spolupráce vo všetkých oblastiach, ktoré majú význam pre obchod, I. keďže existujúce obchodné opatrenia (príloha V Dohody z Cotonou - Obchodný režim uplatniteľný počas prípravného obdobia uvedeného v článku 37 ods. 1) sú zahrnuté vo výnimkách WTO, ktorých platnosť skončí na konci roka 2007, J. keďže sa očakáva, že dohody o hospodárskom partnerstve určia nové obchodné vzťahy medzi členskými štátmi EÚ a krajinami AKT, ale minulosť ukázala, že liberalizácia obchodu medzi partnermi na odlišných úrovniach je ako nástroj rozvoja neúčinná, a dokonca kontraproduktívna, K. keďže regionálny aspekt dohôd o hospodárskom partnerstve je nevyhnutný nielen na posilnenie obchodu sever - juh, ale aj juh - juh, L. keďže najmenej rozvinutým krajinám AKT sa poskytol prístup na trh EÚ v rámci iniciatívy "Všetko okrem zbraní", M. keďže článok 19 Dohody z Cotonou umožňuje, aby sa rámec spolupráce AKT-EÚ prispôsobil jednotlivým podmienkam každej krajiny AKT, N. keďže v záveroch Európskej rady z novembra 2005 sa členské štáty EÚ zhodli, že je potrebné vytvoriť a realizovať zlepšený mechanizmus monitorovania na určenie miery pokroku smerom k rozvojovým cieľom v rámci dohôd o hospodárskom partnerstve, O. keďže podľa článku 37 ods. 6 Dohody z Cotonou majú krajiny AKT právo skúmať alternatívy k dohodám o hospodárskom partnerstve, P. keďže rokovania o dohodách o hospodárskom partnerstve v súčasnosti trvajú štvrtý rok, zdá sa však, že naďalej zostáva veľa prekážok, ak sa majú rokovania skončiť do 31. decembra 2007, ako stanovuje dohoda z Cotonou; keďže článok XXIV Všeobecnej dohody o clách a obchode (GATT) vyžaduje plán a rozvrh týkajúci sa dokončenia zóny voľného obchodu "v primeranom časovom rozmedzí", 1. vyjadruje porozumenie, že rokovania o dohodách o hospodárskom partnerstve vychádzajú z potreby zosúladiť obchodné vzťahy AKT-EÚ s pravidlami WTO, ale žiada Komisiu o opatrnosť, aby otázka zosúladenia nezískala prednosť pred celkovým cieľom, ktorým je rozvoj; žiada Komisiu, aby sa zameriavala nielen na súlad s pravidlami WTO, ale aby tiež v spolupráci s rozvojovými krajinami vyvinula úsilie o zlepšenie pravidiel WTO, aby viac prispievali k rozvoju; 2. verí, že primerane navrhnuté dohody o hospodárskom partnerstve predstavujú príležitosť oživiť obchodné vzťahy AKT-EÚ, podporiť hospodársku rôznorodosť AKT a regionálnu integráciu a znížiť chudobu v krajinách AKT; 3. víta opakovaný dôraz, ktorý Komisia kladie na skutočnosť, že rozvoj je naďalej prvoradou úlohou a cieľom každej vypracovanej dohody o hospodárskom partnerstve; 4. vyjadruje svoje obavy, že rokovania o dohodách o hospodárskom partnerstve/dohodách o voľnom obchode sa začali a smerujú k podstatným štádiám absencie skutočných demokratických diskusií vo väčšine krajín AKT; preto žiada skutočnú verejnú diskusiu zahŕňajúcu občiansku spoločnosť, zákonodarcov a vládne inštitúcie - a náležitú spätnú väzbu a konzultačné mechanizmy, s cieľom zmeniť túto situáciu a umožniť demokratickú účasť; 5. vyjadruje presvedčenie, že na účely dosiahnutia týchto rozvojových cieľov by sa dohody o hospodárskom partnerstve mali zamerať na podporu dobrého hospodárskeho spravovania a regionálnej integrácie ekonomík krajín AKT a získanie a udržanie si vyššej úrovne investícií v rámci krajín AKT; 6. preto žiada Komisiu a regióny AKT, aby navrhli dohody o hospodárskom partnerstve v rámci týchto princípov: asymetria v prospech regiónov AKT; podpora regionálnej integrácie AKT; uplatňovanie riadneho a predvídateľného rámca na podporu obchodu a investícií v regiónoch AKT; 7. upozorňuje však na nedostatok konkrétnych výsledkov priaznivých pre rozvoj, pokiaľ ide o doterajšie rokovania, čo dokazujú zvyšujúce sa obavy a nespokojnosť krajín AKT vzhľadom na to, že sa nevytvorili opatrenia na podporu rozvoja potrebné na to, aby dohody o hospodárskom partnerstve dosiahli konkrétny prínos, ako záväzné povinnosti v oblasti rozvojovej spolupráce, konkrétne modifikačné opatrenia na prekonanie účinkov narušenia preferencií, prenos technológií a zvýšenie konkurencieschopnosti; 8. zdôrazňuje, že výsledok rokovaní o dohodách o hospodárskom partnerstve by mal poskytnúť dostatok času na prispôsobenie domácich a regionálnych trhov výrobcov krajín AKT a umožniť krajinám AKT potrebný politický priestor na uskutočňovanie ich vlastných rozvojových stratégií; 9. vyzýva Komisiu, aby konala v súlade s cieľom dohody z Cotonou, ktorým je odstránenie chudoby, a podporovala sociálny a hospodársky rozvoj každého regionálneho zoskupenia, a najmä hospodársky slabšie krajiny v každom takomto zoskupení, ktoré by inak mohli byť marginalizované, a prijala nevyhnutnosť väčšej flexibility, pokiaľ ide o časový plán rokovaní vzhľadom na postupné otváranie obchodu, dĺžku prechodného obdobia a stupeň zahrnutia výrobkov, ak má byť dlhodobo udržateľný rozvoj hlavným cieľom dohôd o hospodárskom partnerstve; zdôrazňuje, že dohody o hospodárskom partnerstve by mali pomôcť krajinám AKT integrovať sa do globálnej ekonomiky stimulovaním rozvoja prostredníctvom obchodu pri zohľadnení asymetrie ich ekonomík; 10. zdôrazňuje, že vyhlásenie o rozvojovej politike, konkrétne jeho odsek 36, poskytuje usmernenia pre vyjednávačov dohôd o hospodárskom partnerstve; v tejto súvislosti vyzýva generálne riaditeľstvo pre obchod, aby dodržiavalo zásady asymetrie a flexibility, aby nechalo "rozvojové krajiny rozhodnúť a reformovať obchodnú politiku v súlade s ich širšími vnútroštátnymi rozvojovými plánmi" a plne zosúladilo svoju rokovaciu stratégiu s ústredným princípom vyhlásenia o rozvojovej politike - princípom súdržnosti rozvojovej politiky; 11. zdôrazňuje význam verejných služieb pre rozvoj a demokraciu, a preto žiada Komisiu aby pri posudzovaní podpory liberalizácie alebo iných možností v oblastiach, ako distribúcia vody a hygiena, zdravotníctvo, vzdelávanie, doprava a energetika vždy uprednostnila dosiahnuteľný prístup pre všetkých; 12. uvedomuje si výrazne sa odlišujúce úrovne hospodárskeho rozvoja EÚ a krajín AKT, a preto má závažné obavy, že prirýchle úsilie o recipročnú liberalizáciu v obchodných vzťahoch EÚ a AKT by mohlo mať negatívny vplyv na zraniteľné ekonomiky krajín AKT a aj na štáty samotné, a to práve v čase, keď by medzinárodné spoločenstvo malo robiť všetko, čo je v jeho silách, aby podporilo štáty v ich úsilí plniť RCM; preto vyzýva Komisiu, aby podľa článku 34 ods. 4 Dohody z Cotonou zabezpečila v dohodách o hospodárskom partnerstve osobitné a diferenčné zaobchádzanie s krajinami AKT; 13. zdôrazňuje, že dodržiavanie práv pracujúcich je základným prvkom v boji proti chudobe a pri dosahovaní RCM, pretože podporuje rozvoj trvalo udržateľných životných a sociálnych podmienok, kde môže byť posilnená rovnosť a demokracia; 14. zdôrazňuje, že konvenciám z Lomé sa nepodarilo podnietiť primeraný rozvoj v krajinách AKT, že zlepšený prístup na trh sám osebe nestačí na podnietenie rozvoja, a že oslabovanie preferencií si žiada nové nástroje; zdôrazňuje však, že dohody o hospodárskom partnerstve nebudú o nič úspešnejšie, ak nebudú plne zamerané na udržateľný rozvoj, a preto žiada, aby rokovania o dohodách o hospodárskom partnerstve skutočne vytvorili nové a zlepšené možnosti prístupu na trh pre vývoz výrobkov a služieb z krajín AKT; 15. zdôrazňuje dôležitosť iniciatív Komisie na stimuláciu diverzifikácie výrobkov a výroby s pridanou hodnotou; 16. naliehavo vyzýva Komisiu, aby podporovala, kde je to realizovateľné, mechanizmy umožňujúce zapojenie a účasť výrobcov na určovaní cien, ako je uvedené v stručnom prehľade Dohody z Cotonou; vyzýva EÚ, aby podporovala spravodlivý obchod ako mechanizmus na zlepšenie podmienok malých a marginalizovaných výrobcov a chudobných pracovníkov; 17. naliehavo žiada Komisiu, aby zohľadnila rozpočtovú dôležitosť tarifných výnosov v mnohých štátoch AKT, ktoré sa každou recipročnou dohodou s EÚ výrazne znížia; vyzýva Komisiu, aby pred úplným vzájomným otvorením trhov navrhla a financovala komplexné programy fiškálnych reforiem; žiada zavedenie bezpečnostných mechanizmov kompatibilných s WTO, umožňujúcich dočasné dovozové obmedzenia, ak je domáci priemysel poškodený alebo mu hrozí poškodenie spôsobené prudkým zvýšením dovozu; 18. uznáva, že túto stratu príjmov možno nahradiť inými priamymi daňami alebo DPH, zdôrazňuje však regresívny charakter niektorých týchto daňových režimov, ktoré by neprimerane doľahli na chudobné obyvateľstvo, ako aj technické problémy súvisiace s ich zavedením a praktickým vykonávaním; 19. vyzýva Komisiu, aby v dohodách o hospodárskom partnerstve uviedla bezpečnostný mechanizmus s cieľom poskytnúť krajinám AKT dostatočný politický priestor, a aby v prípade potreby umožnila prijať opatrenia, ak sa objavia ťažkosti s platobnou bilanciou alebo makroekonomické šoky; 20. zdôrazňuje, že je dôležité, aby Komisia splnila svoje záväzky, ktoré dal pán Barroso - poskytnúť rozvojovým krajinám 1 miliardu EUR ako pomoc pre obchod, a vyzýva na poskytnutie ďalších financií ako doplnku k existujúcim záväzkom Európskeho rozvojového fondu, ak to bude potrebné; vyjadruje poľutovanie nad skutočnosťou, že sa urobili nedostatočné opatrenia aj pokiaľ ide o uvedené, aj pokiaľ ide o navrhovanú sumu 190 miliónov EUR ročne, ktoré sa sľúbili krajinám, ktoré podpísali protokol o cukre, v dohode Rady o nasledujúcom finančnom výhľade; 21. poukazujúc na dôležitosť investícií pre hospodársky rozvoj krajín AKT naliehavo vyzýva Komisiu, aby žiadala zmeny vo fungovaní investičných nástrojov Európskej investičnej banky, aby tieto nástroje podporovali dodatočné investície a investície pre rozvoj; 22. považuje zlepšenie vzdelávania a infraštruktúry za nevyhnutné predpoklady otvorenia trhov krajín AKT, a preto žiada Komisiu, aby krajinám AKT zaručila väčšie zdroje a mechanizmus umožňujúci skoré vyplatenie, aby tak mohli vyriešiť obmedzenia na strane dodávok, vonkajšie účinky reformy SPP a čoraz náročnejšie regulačné normy EÚ; 23. vyzýva Komisiu, aby venovala zvláštnu pozornosť potrebám najmenej rozvinutých krajín a poskytla primeranú podporu vytváraniu kapacít a aby sa zaoberala otázkou obmedzení na strane dodávok s cieľom umožniť takýmto krajinám využívať prístup na trh v rámci iniciatívy "Všetko okrem zbraní"; 24. žiada vedúcich predstaviteľov krajín AKT o efektívnejšie využívanie zdrojov v rámci väčšej zodpovednosti, dobrého spravovania a demokracie; 25. žiada, aby sa každé otvorenie trhu vykonávalo v rámci dohôd o hospodárskom partnerstve, aby bolo podmienené dosiahnutím špecifických rozvojových cieľov a poskytnutím primeraných zdrojov na pokrytie všetkých ďalších príslušných nákladov; 26. zdôrazňuje, že pred prechodom na program medziregionálnej integrácie je dôležité dosiahnuť výrazný stupeň vnútroregionálnej integrácie; 27. trvá na tom, aby sa krajinám a regiónom AKT poskytla záruka včasného a účinného dodania pomoci pre obchod na posilnenie ich kapacity v súvislosti s obchodom v čase pred rokovaniami o dohodách o hospodárskom partnerstve; 28. poznamenáva, že rokovania o dohodách o hospodárskom partnerstve v niektorých prípadoch viedli k vytvoreniu nových regionálnych hospodárskych zoskupení, ktoré združujú krajiny na zreteľne odlišných úrovniach rozvoja, čím v krajinách AKT spôsobujú problémy a prispievajú k prekrývajúcim sa regionálnym hospodárskym spoločenstvám; 29. víta úlohu regionálnych integračných postupov, ktoré boli stimulované dohodami o hospodárskom partnerstve a ktoré sú prioritou Dohody z Cotonou, pokiaľ ide o pomoc krajinám pri rozvíjaní svojich vnútorných trhov, priťahovaní investorov a riešení obmedzení na strane dodávok; vyzýva však Komisiu, aby zobrala do úvahy potrebu prechodných období s cieľom chrániť strategické výrobky a priemyselné odvetvia a vytvoriť bezpečnostné mechanizmy kompatibilné s WTO a nájsť kompenzáciu za straty v tarifných výnosoch; 30. pripomína Komisii, že nemusí byť realizovateľné, aby všetky regionálne zoskupenia dosiahli do roku 2008 stav, keď budú môcť postupne začať asymetrickým spôsobom uplatňovať vzájomné dohody o voľnom obchode s EÚ, pokiaľ sa neprijmú primerané podporné opatrenia; 31. vyzýva Komisiu, aby zabezpečila väčšiu koherenciu a kohéziu medzi obsahom dohôd o hospodárskom partnerstve vzťahujúcim sa na obchod, sprievodnými a regulačnými opatreniami a včasným a účinným poskytnutím pomoci; a žiada zvýšenú spoluprácu medzi generálnym riaditeľstvom pre rozvoj, generálnym riaditeľstvom pre obchod a vonkajšie vzťahy a Úradom pre spoluprácu - EuropeAid, ako aj členskými štátmi EÚ pri rozhodovaní o najlepšom spôsobe, ako poskytnúť rozvojovú podporu prostredníctvom dohôd o hospodárskom partnerstve; 32. naliehavo vyzýva Komisiu, aby upriamila svoju pozornosť a uprednostnila zvyšovanie výrobných kapacít a národného a regionálneho obchodu v krajinách AKT; 33. vyjadruje hlboký nesúhlas s rýchlosťou, s akou sa uskutočnila úvodná fáza rokovaní o dohodách o hospodárskom partnerstve, ktorá sa týkala všetkých krajín AKT, a ľutuje, že sa v tejto fáze nepodarilo dosiahnuť dostatok skutočných záverov; 34. domnieva sa, že by sa mala posilniť úloha sekretariátu AKT pri koordinovaní týchto rokovaní, ak by poskytol relevantné informácie o stave rokovaní v rôznych regiónoch AKT; 35. vyzýva Komisiu, aby rešpektovala želania vedúcich predstaviteľov krajín AKT, ak si želajú znovuotvoriť fázu týkajúcu sa všetkých krajín AKT a vyriešiť pretrvávajúce nezhody; 36. vyzýva Komisiu, aby začala pripravovať alternatívy tak, aby krajiny AKT mohli uskutočniť informovanú voľbu, a najmä aby zvážila lepšie vykonávanie všeobecného systému preferencií (GSP+); 37. pripomína, že Dohoda z Cotonou ustanovuje, že v prípade, keď si krajina alebo región neželá podpísať dohody o hospodárskom partnerstve alebo o zóne voľného obchodu, nemala by sa stať znevýhodnenou, pokiaľ ide o prístup na trh; vyzýva Komisiu, aby preskúmala všetky alternatívne možnosti vrátane nerecipročných opatrení, ako uvádza článok 37 ods. 6 Dohody z Cotonou, ktorej ustanovenia sa musia ešpektovať, keďže ich krajiny AKT prijali; 38. konštatuje, že Komisia a krajiny AKT musia spolupracovať v partnerstve, v duchu dohody z Cotonou s cieľom dosiahnuť väčšiu pružnosť, usilovať sa o revíziu článku XXIV dohody GATT, ktorá by bola priaznivá pre rozvoj, aby bolo možné uzatvárať aj nerecipročné dohody o hospodárskom partnerstve; na tento účel vyzýva Komisiu, aby vzala do úvahy, že EÚ a krajiny AKT spolu tvoria dostatočne veľký celok na to, aby mohli požadovať prípadné reformy pravidiel WTO tak, aby boli spravodlivejšie a viac vyhovovali potrebám rozvojových krajín a malých európskych výrobcov; 39. naliehavo vyzýva Komisiu, aby sa nevenovala investíciám, pravidlám hospodárskej súťaže ani vládnemu obstarávaniu v rámci rokovaní o dohode o hospodárskom partnerstve, kým sa nedosiahne vyslovený konsenzus s regiónmi AKT; 40. žiada väčšiu transparentnosť so zreteľom na pokrok a podstatu rokovaní, ako aj poskytnutie rozvojovej pomoci prostredníctvom dohôd o hospodárskom partnerstve a výraznejšiu účasť aktérov občianskej spoločnosti krajín AKT, súkromného sektora, národných parlamentov, miestnych vlád, Európskeho parlamentu a Spoločného parlamentného zhromaždenia AKT-EÚ na rokovaniach; 41. víta revíziu rokovaní o dohodách o hospodárskom partnerstve, ktorá sa má uskutočniť v roku 2006, ako to stanovuje článok 37 ods. 4 Dohody z Cotonou, a verí, že sa bude vnímať ako príležitosť na zapojenie sa do komplexného a skutočného hodnotenia rozsahu, v ktorom dohody o hospodárskom partnerstve podporia vhodné podmienky na odstránenie chudoby a dlhodobo úspešný sociálny a hospodársky rozvoj; 42. pripomína a podporuje Deklaráciu z Kapského Mesta, ktorú jednomyseľne prijalo Spoločné parlamentné zhromaždenie AKT-EÚ a ktorá žiadala vytvorenie meradiel rozvoja na hodnotenie vedenia obchodných rokovaní AKT-EÚ a ich výsledkov; a žiada používanie týchto meradiel pri všetkých revíziách dosiahnutého pokroku; 43. naliehavo vyzýva Komisiu, aby postupovala týmto spôsobom a zaviedla nový monitorovací mechanizmus s plnou účasťou poslancov a občianskej spoločnosti, čím sa zabezpečí politický dohľad a zodpovednosť voči rozvojovým cieľom alebo stanoveným meradlám počas celého procesu rokovaní; 44. poveruje svojho predsedu, aby toto uznesenie postúpil Rade, Komisii, vládam členských štátov EÚ a krajín AKT, Rade AKT-EÚ a Spoločnému parlamentnému zhromaždeniu AKT-EÚ. [1] Ú. v. ES L 317, 15.12.2000, s. 3. [2] Ú. v. ES C 231, 27.9.2002, s. 63. [3] http://www.un.org/summit2005/, pozri tiež http://www.un.org/ga/59/hl60_plenarymeeting.html. --------------------------------------------------